## Odluka o ukidanju Kazneno-popravnog doma u Staroj Gradiški

### NN 6/1991 (13.2.1991.), Odluka o ukidanju Kazneno-popravnog doma u Staroj Gradiški

# VLADA REPUBLIKE HRVATSKE

Na osnovi članka 29. Zakona o \_izvršenju sankcija izrečenih za krivična
djela, privredne prijestupe i prekršaje ("Narodne novine", broj
21 i 39/74, 55/88 i 19/90), Vlada Republike Hrvatske na sjednici održanoj
6. veljače 1991. godine donijela je slijedeću

## ODLUKU

### o ukidanju Kazneno-popravnog doma u Staroj Gradiški

I.

Ukida se Kazneno-popravni dom u Staroj Gradiški.

II.

Ministarstvo pravosuđa i uprave Repulike Hrvatske premjestit će osuđene
osobe u druge kazneno-popravne ustanove na području Republike Hrvatske
najkasnije do 31. ožujka 1991. godine.

III.

Republika Hrvatska prenosi vlasništvo svih nekretnina koje koristi i
upravlja Kazneno-popravni dom Stara Gradiška a koje se nalaze u k.o. Uskoci,
k.o. Donja Varoš, k.o. Ladevac, k.o. Cage, k.o. Okučani, k.o. Bodegraj,
uključujući osuđeničke nastambe, upravne i poslovne zgrade na Općinu Nova
Gradiška bez naknade. Stambene zgrade zajedno sa poslovnim prostorom u
njima ostaju u vlasništvu Republike Hrvatske, time da će se stanovi za
službene potrebe dati na korištenje Javnom poduzeću iz točke V. ove odluke,
koje je dužno putem Stambene komisije Vlade osigurati korištenje tih stanova
za službene potrebe poduzeća. Nekretnine u k.o. Gređani, upisane u zk.ul.br.
175, 504 i 506 osim kć.br. 472 iz zk.ul.br. 506 na kojoj su stambeni objekti,
prenose se u vlasništvo PPK Nova Gradiška bez naknade. Nekretnine u k.o.
Lađevac i k.o. Bodegraj prenose se u vlasništvo Javnog poduzeća za gospodarenje
šumama i šumskim zemljištem "Hrvatske šume"Uprava Slavonska Požega
- Šumarija Okučani u dijelu kojeg drže u posjedu na osnovi faktične zamjene
iz 1964. i 1966. godine.

IV.

Sredstva opreme Kazneno-popravnog doma Stara Gradiška rasporedit-će
Ministarstvo pravosuđa i uprave na druge kazneno-popravne ustanove i domove
za preodgoj. Oprema koja se ne rasporedi prodat će se i dobivena sredstva
koristiti za posebne namjene kazneno-popravnih ustanova.

V.

Privredna jedinica "Kombinat Sava" sa stanjem sredstava i
obveza prema izvorima sredstava iz bilance stanja po godišnjem obračunu
na dan 5. veljače 1991. godine koji datum se utvrđuje kao dan koji prethodi
danu početka poslovanja u novom statusu prenosi se bez naknade na Općinu
Nova Gradiška, pod uvjetom da od Kombinata ustroji Javno poduzeće. Republika
Hrvatska preuzima pokriće eventualnog gubitka Kazneno-popravnog doma Stara
Gradiška nastalog do 6. veljače 1991. godine, ali najviše do 7,500.000
dinara.

VI.

Radnicima i službenicima koji ne budu raspoređeni u smislu odredaba
Zakona o upravi, prestaje radni odnos u smislu odredaba članka 381. i 383.
Zakon o upravi.

VII.

Prijenos nekretnina i prava iz točke III. i V. ove odluke izvršit će
se bez naknade pod uvjetom da Općina Nova Gradiška snosi eventualni gubitak
preko iznosa od 7,500.000 dinara prema odredbi stavka 2. točke V. Odluke,
a što će se urediti posebnim Ugovorom izmedu Općine Nova Gradiška i Republike
Hrvatske. Republika Hrvatska i Općina Nova Gradiška, Republika Hrvatska
i PPK Nova Gradiška te Republika Hrvatska i Javno poduzeće "Hrvatske
šume" uredit će ugovorima i prijenos nekretnina bez naknade iz točke
III. Odluke na temelju kojih će izvršiti uknjižbu u zemljišnim knjigama
nadležnog općinskog suda na ime Općine Nova Gradiška, PPK Nova Gradiška
i "Hrvatske šume".

VIII.

Ovlašćuje se ministar pravosuđa i uprave da zaključi ugovore u ime Republike
Hrvatske, a u svezi točke V. Odluke po prethodno pribavljenoj suglasnosti
Ministarstva financija.

IX.

Ovu odluku provest će Ministarstvo pravosuđa i uprave.

X.

Odluka stupa na snagu danom objave u "Narodnim novinama".

Urbroj : 5030119-91-3

Klasa : 730-02/91-01 /01

Zagreb, 6. veljače 1991.

Predsjednik

**Josip Manolić, v. r.**

Odluka, NN 6/1991-156